Alle heste skal nu have hestepas, og heste, der er født efter den 1. januar 2002, skal have passet i orden allerede i løbet af juni.

Det omdiskuterede hestepas skulle have været indført i 2010, men blev udskudt et år - blandt andet efter protester fra Hjallerup Marked. Nu bliver passet så indført af Fødevareministeriet. Heste født før den 1. januar 2002 skal have papirerne klar til nytår, hvorimod heste født efter den dato skal have hestepasset klar allerede ved udgangen af juni måned. Med det nye hestepas kan man registrere, om hesten har fået medicin eller ej. Det får betydning, hvis hesten skal anvendes til fødevarer. Alle heste, der slagtes i Danmark eller udlandet, skal for eftertiden afleveres med et gyldigt hestepas.